               ЕВРОПЕЙСКА КОМИСИЯ
            Брюксел, 5.8.2020
            COM(2020) 357 final
            2020/0164(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Комитета за асоцииране в състав „Търговия“, създаден със Споразумението за асоцииране между Европейския съюз и Европейската общност за атомна енергия и техните държави членки, от една страна, и Грузия, от друга страна, във връзка с актуализирането на приложение XIII (Сближаване на митническото законодателство) към споразумението

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решение на Съвета за приемане на позицията, която трябва да се заеме от Съюза в рамките на Комитета за асоцииране в състав „Търговия“ във връзка с актуализирането на приложение XIII („Сближаване на митническото законодателство“) към глава 5 („Митници и улесняване на търговията“) от Споразумението за асоцииране между Европейския съюз и Европейската общност за атомна енергия и техните държави членки, от една страна, и Грузия, от друга страна.

               2.Контекст на предложението

               2.1.Споразумение за асоцииране между Европейския съюз и Европейската общност за атомна енергия и техните държави членки, от една страна, и Грузия, от друга страна

               Споразумението за асоцииране между Европейския съюз и Европейската общност за атомна енергия и техните държави членки, от една страна, и Грузия, от друга страна („споразумението“), има за цел да допринесе за постепенното икономическо интегриране и задълбочаването на политическото асоцииране между Грузия и Европейския съюз (наричани по-долу „страните“). Споразумението влезе в сила на 1 юли 2016 г.

               2.2.Комитет за асоцииране

               Комитетът за асоцииране е създаден със споразумението орган, който в съответствие с член 408, параграф 3 от споразумението има правомощието да приема решения в случаите, предвидени в споразумението, и в областите, в които Съветът за асоцииране му е делегирал правомощия. Тези решения имат задължителна сила за страните, които трябва да предприемат необходимите мерки за изпълнението им.

               В съответствие с предвиденото в член 408, параграф 4 от споразумението Комитетът за асоцииране заседава в състав „Търговия“, когато разглежда всички търговски и свързани с търговията въпроси от дял IV от споразумението. Както е посочено в член 1, параграф 4 от Процедурния правилник на Комитета за асоцииране и на подкомитетите (наричан по-долу „процедурният правилник“), Комитетът за асоцииране в състав „Търговия“ се състои от висши длъжностни лица от Европейската комисия и от Грузия, които отговарят за търговията и свързаните с търговията въпроси. Представител на Европейската комисия или на Грузия, който отговаря за търговията и свързаните с търговията въпроси, изпълнява функциите на председател на Комитета за асоцииране в състав „Търговия“ в съответствие с член 1, параграф 4 от приложение II към Решение 1/2014 на Съвета за асоцииране ЕС—Грузия
                  1
               . На заседанията ще присъства също представител на Европейската служба за външна дейност.

               В съответствие с член 408, параграф 3 от споразумението и член 11, параграф 1 от процедурния правилник Комитетът за асоцииране приема своите решения по взаимно съгласие на страните и след приключване на съответните вътрешни процедури. Всяко решение или препоръка носи подписа на председателя на Комитета за асоцииране и е заверено(а) от секретарите на Комитета за асоцииране.

               3.Позиция, която трябва да се заеме от името на Съюза

               3.1.Предвидени актове на Комитета за асоцииране

               В настоящото предложение за решение на Съвета се определя позицията, която трябва да се заеме от Съюза в рамките на Комитета за асоцииране, създаден със споразумението, във връзка с актуализирането на приложение XIII („Сближаване на митническото законодателство“) към глава 5 („Митници и улесняване на търговията“).

               Актът, който Комитетът за асоцииране в състав „Търговия“ има за задача да приеме, представлява акт с правно действие. Предвиденият акт ще бъде обвързващ съгласно международното право в съответствие с член 408, параграф 3 от Споразумението за асоцииране между Европейския съюз и Европейската общност за атомна енергия и техните държави членки, от една страна, и Грузия, от друга страна.

               Актуализирането на приложение XIII е необходимо, за да бъде взето предвид развитието на правото на Съюза в областта на митниците в периода след приключването на преговорите по споразумението през ноември 2013 г. Предложението е в съответствие със задълженията на страните по споразумението, залегнали в членове 406 и 418 от него.

               Настоящото предложение е в духа на другите външни политики на Съюза и същевременно допринася за тяхното осъществяване, особено що се отнася до Европейската политика на съседство и политиката на сътрудничество за развитие по отношение на Грузия.

               През 2008 г. бе извършена предварителна оценка на въздействието на търговските и свързаните с търговията разпоредби на споразумението, а през 2012 г. ГД „Търговия“ на Комисията направи оценка на въздействието на търговията върху устойчивото развитие
                  2
               , като това допринесе за напредъка по преговорите относно задълбочено и всеобхватно споразумение за свободна търговия. Споменатото проучване от април 2008 г. относно икономическата осъществимост, общото икономическо въздействие и последиците от евентуално споразумение за свободна търговия между Европейския съюз и Грузия потвърди, че изпълнението на търговските и свързаните с търговията разпоредби няма да окаже отрицателно въздействие върху Съюза, достиженията на правото на ЕС или неговите политики, като в същото време се очаква то да окаже положително въздействие върху икономическото развитие на Грузия. Предложението няма отрицателно въздействие върху икономическата, социалната и екологичната политика на Съюза.

               На този етап споразумението не е предмет на процедури по REFIT; то не предполага никакви разходи за МСП в Съюза и не поражда проблеми от гледна точка на цифровата среда.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право,  които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“.

               4.1.2.Приложение в конкретния случай

               Комитетът за асоцииране е орган, създаден със споразумение, а именно със Споразумението за асоцииране между Европейския съюз и Европейската общност за атомна енергия и техните държави членки, от една страна, и Грузия, от друга страна. Съгласно член 408, параграф 4 от споразумението Комитетът за асоцииране заседава в състав „Търговия“ за разглеждането на всички търговски и свързани с търговията въпроси от дял IV от споразумението.

               Съгласно член 406, параграф 3 от споразумението Съветът за асоцииране има правомощието да актуализира или изменя приложенията към споразумението. В съответствие с член 408, параграф 2 от споразумението Съветът за асоцииране може да делегира на Комитета за асоцииране което и да е от своите правомощия, включително правомощието да взема решения със задължителна сила. По силата на своето решение № 3/2014 от 17 ноември 2014 г. Съветът за асоцииране делегира на Комитета за асоцииране в състав „Търговия“ правомощието да актуализира или изменя някои свързани с търговията приложения.

               Актовете, които Комитетът за асоцииране има за задача да приеме, представляват актове с правно действие. Предвидените актове ще бъдат обвързващи за страните в съответствие с член 408, параграф 3 от споразумението. Предвиденият акт не допълва, нито изменя институционалната рамка на споразумението. Съответно позицията на Съюза, която трябва да се заеме в рамките на Комитета за асоцииране ЕС — Грузия в състав „Търговия“, трябва да бъде установена в съответствие с член 218, параграф 9 от ДФЕС.

               Поради това процесуалноправното основание за предложеното решение е член 218, параграф 9 от ДФЕС.

               4.2. Материалноправно основание

               4.2.1.Принципи

               Материалноправното основание за решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Основната цел и съдържанието на предвидените актове се състоят в улесняване на търговията между страните чрез актуализиране на приложение XIII („Сближаване на митническото законодателство“) към глава 5 („Митници и улесняване на търговията“) от дял IV от споразумението, който се отнася до търговията и свързаните с търговията въпроси. Това означава, че предвиденият акт попада в приложното поле на общата търговска политика, посочена в член 207.

               Поради това материалноправното основание за предложеното решение е член 207, параграф 4, първа алинея от ДФЕС.

               4.3.Заключение

               Правното основание за предложеното решение следва да бъде член 207, параграф 4, първа алинея от ДФЕС във връзка с член 218, параграф 9 от него.

               5.Публикуване на предвидения акт

               Тъй като актът на Комитета за асоцииране в състав „Търговия“ ще измени споразумението, е целесъобразно след приемането му той да бъде публикуван в Официален вестник на Европейския съюз.

               2020/0164 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Комитета за асоцииране в състав „Търговия“, създаден със Споразумението за асоцииране между Европейския съюз и Европейската общност за атомна енергия и техните държави членки, от една страна, и Грузия, от друга страна, във връзка с актуализирането на приложение XIII (Сближаване на митническото законодателство) към споразумението

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Споразумението за асоцииране между Европейския съюз и Европейската общност за атомна енергия и техните държави членки, от една страна, и Грузия, от друга страна („споразумението“) беше сключено от Съюза с Решение 2014/494/EС на Съвета и влезе в сила на 1 юли 2016 г.

               (2)Съгласно член 406, параграф 3 от споразумението Съветът за асоцииране има правомощието да актуализира или изменя приложенията към споразумението.

               (3)В съответствие с член 408, параграф 2 от споразумението Съветът за асоцииране може да делегира на Комитета за асоцииране което и да е от своите правомощия, включително правомощието да взема решения със задължителна сила.

               (4)Съгласно член 1 от Решение № 3/2014 на Съвета за асоцииране от 17 ноември 2014 г. Съветът за асоцииране делегира на Комитета за асоцииране в състав „Търговия“ правомощието да актуализира или изменя приложенията, които се отнасят, наред с другото, до глава 5 („Митници и улесняване на търговията“) от дял IV („Търговия и свързани с търговията въпроси“) от споразумението, доколкото в глава 5 не се съдържат конкретни разпоредби, отнасящи се до актуализирането или изменението на посоченото приложение.

               (5)По време на следващото си заседание Комитетът за асоцииране в състав „Търговия“ трябва да приеме решение относно актуализирането на приложение XIII („Сближаване на митническото законодателство“) към глава 5 („Митници и улесняване на търговията“) от споразумението.

               (6)Тъй като предвиденото решение ще бъде обвързващо за Съюза, е целесъобразно да се установи позицията, която трябва да се заеме от името на Съюза в рамките на Комитета за асоцииране в състав „Търговия“,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза по време на заседанието на Комитета за асоцииране ЕС — Грузия в състав „Търговия“, за актуализиране на приложение XIII („Сближаване на митническото законодателство“) относно митниците и улесняването на търговията, се основава на проекта, приложен към настоящото решение.

               Член 2

               След приемането му решението на Комитета за асоцииране в състав „Търговия“ се публикува в Официален вестник на Европейския съюз.

               Член 3

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        ОВ L 321, 5.12.2015 г., стр. 60—69.

                     (2)

                        https://ec.europa.eu/trade/policy/policy-making/analysis/policy-evaluation/sustainability-impact-assessments/

    ---documentbreak---

               ЕВРОПЕЙСКА КОМИСИЯ
            Брюксел, 5.8.2020
            COM(2020) 357 final
            ПРИЛОЖЕНИЕ
            към
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Комитета за асоцииране в състав „Търговия“, създаден със Споразумението за асоцииране между Европейския съюз и Европейската общност за атомна енергия и техните държави членки, от една страна, и Грузия, от друга страна, във връзка с актуализирането на приложение XIII (Сближаване на митническото законодателство) към споразумението

               ПРИЛОЖЕНИЕ

               Решение №…/2020 на Комитета за асоцииране ЕС—Грузия в състав „Търговия“

               от xx.xx.2020 година

               за изменение на приложение XIII („Сближаване на митническото законодателство“) към глава 5 от Споразумението за асоцииране между Европейския съюз и Европейската общност за атомна енергия и техните държави членки, от една страна, и Грузия, от друга страна

               КОМИТЕТЪТ ЗА АСОЦИИРАНЕ В СЪСТАВ „ТЪРГОВИЯ“,

               като взе предвид Споразумението за асоцииране между Европейския съюз и Европейската общност за атомна енергия и техните държави членки, от една страна, и Грузия, от друга страна, и по-специално член 84 и член 465, параграф 3 от него,

               като има предвид, че:

               (1)Споразумението за асоцииране между Европейския съюз и Европейската общност за атомна енергия и техните държави членки, от една страна, и Грузия, от друга страна („споразумението“) беше подписано на 27 юни 2014 г. и влезе в сила през юли 2016 г.

               (2)В преамбюла на споразумението се признава желанието на страните да напреднат по отношение на реформата и процеса на сближаване в Грузия, с което да се допринесе за постепенната икономическа интеграция и за задълбочаването на политическото асоцииране, както и за постигането на икономическа интеграция чрез пространно регулаторно сближаване.

               (3)В съответствие с член 75 от споразумението Грузия пое ангажимент да сближи своето митническо законодателство с митническото законодателство на ЕС съгласно предвиденото в приложение XIII към споразумението.

               (4)Като се има предвид, че посоченото в приложение XIII („Сближаване на митническото законодателство“) право на ЕС се е развило значително от момента на приключването на преговорите по споразумението, това развитие следва да бъде отразено в приложение XIII към споразумението,

               ПРИЕ НАСТОЯЩОТО РЕШЕНИЕ:

               Член 1

               Приложение XIII („Сближаване на митническото законодателство“) към споразумението се заменя с приложението към настоящото решение.

               Член 2

               Настоящото решение е съставено на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, хърватски, чешки, шведски и грузински език, като текстовете на всички езици са автентични.

               Член 3

               Настоящото решение влиза в сила в деня на приемането му.

               Съставено в […] на […] година.

                        За Комитета за асоцииране

                        в състав „Търговия“

                        Председател

                        Секретари

               ПРИЛОЖЕНИЕ

               ПРИЛОЖЕНИЕ XIII КЪМ ГЛАВА 5

               Сближаване на митническото законодателство

               Митнически кодекс

               Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза

               График: Сближаването с разпоредбите на посочения по-горе регламент, с изключение на членове 1 и 4, член 27, параграф 1, буква б), членове 53, 81 и 82, член 87, параграф 4, член 89, параграф 2, буква а), членове 155—157, член 211, параграф 4, буква б), член 227, член 233, параграф 1, буква в) и членове 284—288, се извършва в срок от четири години след влизане в сила на настоящото споразумение.

               Преди изтичането на посочения по-горе срок за сближаване страните разглеждат отново напредъка по сближаването с член 210 от Митническия кодекс на Съюза — „Специални режими“.

               Сближаването с член 247 се осъществява въз основа на принципа за полагане на максимални усилия.

               Общ транзит и единен административен документ (ЕАД)

               Конвенция от 20 май 1987 г. за опростяване на формалностите при търговията със стоки

               Конвенция от 20 май 1987 г. за общ транзитен режим

               График: Сближаването с разпоредбите на посочените по-горе конвенции, включително посредством евентуалното присъединяване на Грузия към тях, се извършва в срок от четири години след влизане в сила на настоящото споразумение.

               Митнически освобождавания

               Регламент (ЕО) № 1186/2009 на Съвета от 16 ноември 2009 г. за установяване на система на Общността за митнически освобождавания

               График: Сближаването с дялове I и II на посочения по-горе регламент се извършва в срок от четири години след влизане в сила на настоящото споразумение.

               Защита на правата върху интелектуалната собственост

               Регламент (ЕС) № 608/2013 на Европейския парламент и на Съвета от 12 юни 2013 г. относно защитата на правата върху интелектуалната собственост, осъществявана от митническите органи

               График: Сближаването с разпоредбите на посочения по-горе регламент, с изключение на член 26, се извършва в срок от три години след влизане в сила на настоящото споразумение. Задължението за сближаване с Регламент № 608/2013 само по себе си не създава задължение за Грузия да налага мерки в случаите, в които дадено право върху интелектуална собственост не е защитено съгласно материалните разпоредби на нейните законови и подзаконови актове.


               ЕВРОПЕЙСКА КОМИСИЯ
            Брюксел, 7.8.2020
            COM(2020) 361 final
            2020/0166(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Административния комитет за Митническата конвенция относно международния превоз на стоки под покритието на карнети ТИР, във връзка с предложението за изменения на конвенцията

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Съюза в рамките на Административния комитет, създаден по силата на Митническата конвенция относно международния превоз на стоки под покритието на карнети ТИР
                  1
                („Конвенцията ТИР“), във връзка с предвиденото приемане на няколко изменения на тази конвенция.

               2.Контекст на предложението

               2.1.Митническата конвенция относно международния превоз на стоки под покритието на карнети ТИР

               Митническата конвенция относно международния превоз на стоки под покритието на карнети ТИР от 14 ноември 1975 г. („Конвенцията ТИР“) има за цел да улесни международния превоз на стоки от отправни митнически учреждения до получаващи митнически учреждения и през толкова други държави, колкото е необходимо. Тя влезе в сила през 1978 г. Към ноември 2019 г. по конвенцията има 76 договарящи страни, които включват 75 държави и Европейския съюз. Европейският съюз е договаряща страна по Конвенцията ТИР
                  2
                от 20 юни 1983 г. и всички негови държави членки са договарящи страни по нея.

               2.2.Административният комитет

               Административният комитет действа в рамките на Митническата конвенция относно международния превоз на стоки под покритието на карнети ТИР. Неговата роля е да разглежда и приема изменения на Конвенцията ТИР. Предложенията се подлагат на гласуване и всяка държава, която е договаряща страна и е представена на сесията на Административния комитет, разполага с един глас. Съюзът има изключителна компетентност в областта на митниците, уредена с Конвенцията ТИР. В съответствие с член 52, параграф 3 от конвенцията той — в качеството си на митнически и икономически съюз — обаче няма право на глас, освен правата на глас на неговите държави членки. Всички държави членки са договарящи страни с право на глас.

               Измененията на Конвенцията ТИР се приемат с мнозинство от две трети от присъстващите и гласуващи договарящи страни. За вземане на решение се изисква кворум от не по-малко от една трета от държавите, които са договарящи страни.

               2.3.Предвиденият акт на Административния комитет

               През октомври 2020 г. на седемдесет и третата си сесия Административният комитет следва да вземе решение за приемането на предложените изменения на Митническата конвенция относно международния превоз на стоки под покритието на карнети ТИР („предвидения акт“).

               Предвиденият акт има за цел:

               да се въведе задължението компетентните органи да използват електронната международна база данни ТИР (МБДТ) — вместо хартиения типов формуляр за даване на разрешение (MAF) — за да предават на Изпълнителния съвет ТИР информация за разрешенията на титулярите да ползват карнети ТИР или за отнемането на такива разрешения;

               да се направи задължително публикуването в МБДТ на списъкa на митническите учреждения, одобрени за извършване на операции ТИР;

               да се позволи на договарящите страни да предоставят — в съответствие с националното си законодателство — на надлежно оправомощени лица по-големи улеснения в прилагането на разпоредбите на Конвенцията ТИР;

               да се поясни текстът на Конвенцията ТИР, отнасящ се до използването на предписан маршрут в рамките на митнически съюз, и да се актуализира максималният размер на гаранцията за карнети ТИР за алкохол/тютюн.

               Предвиденият акт ще стане обвързващ за договарящите страни в съответствие с членове 59 и 60 от Конвенцията ТИР.

               Член 59 се отнася до измененията на основния текст на Конвенцията ТИР и предвижда: „Освен ако не е предвидено друго в разпоредбите на член 60, всяко предложено изменение, съобщено в прилагане на разпоредбите на предшестващия параграф, влиза в сила за всички договарящи страни три месеца след изтичането на срок от дванадесет месеца от датата на съобщението, ако в рамките на този период до Генералния секретар на Организацията на обединените нации не постъпи възражение от някоя държава — договаряща страна. Ако по предложеното изменение е постъпило възражение в съответствие с разпоредбите на параграф 3 от настоящия член, изменението се счита за отхвърлено и няма да има действие.“

               Член 60 се отнася до измененията на приложенията към Конвенцията ТИР и предвижда: „Всяко изменение на приложения 1, 2, 3, 4, 5, 6, 7, 8, 9 и 10, предложено и разгледано съгласно разпоредбите на член 59, параграфи 1 и 2, влиза в сила от датата, която се определя от Административния комитет в момента на приемането му, освен ако на по-предна дата, която се определя от Административния комитет в същия момент, една пета част от държавите — договарящи страни, или пет държави — договарящи страни, ако тази цифра е по-малка, са уведомили Генералния секретар на Организацията на обединените нации, че предявяват възражения срещу изменението. Датите, посочени в настоящия параграф, се определят от Административния комитет с мнозинство от две трети на присъстващите и гласуващи негови членове.“

               3.Позиция, която трябва да се заеме от името на Съюза

               Този пакет от изменения ще даде допълнителен импулс за модернизирането на Конвенцията ТИР, което вече започна с историческото приемане на правната уредба на бъдещата международна система „електронен ТИР“ по време на седемдесет и втората сесия на Административния комитет през февруари 2020 г. Той ще внесе яснота и по някои технически аспекти от текста на Конвенцията ТИР.

               Първо, с въвеждането на задължението данните за титулярите на разрешения ТИР да се предават на Изпълнителния съвет ТИР посредством приложение на МБДТ и със създаването на надеждна международна онлайн база данни на митническите учреждения, които извършват операции ТИР, договарящите страни по Конвенцията ТИР облекчават условията за бъдещата цифровизация на карнетите ТИР и повишават надеждността на данните ТИР.

               За да се постигне тази цел, член 38, свързаните с него обяснителни бележки и приложение 9 ще бъдат изменени така, че гарантиращите асоциации да бъдат задължени да предават незабавно на Изпълнителния съвет ТИР всички данни за лицата, които са титуляри на разрешение за използване на режим ТИР. Освен това в нова обяснителна бележка към член 45 ще се поясни, че публикуването на списъка на отправните, транзитните и получаващите митнически учреждения, одобрени за извършване на операции ТИР, трябва да се извършва посредством електронно приложение под надзора на Изпълнителния съвет ТИР.

               Съюзът вече използва МБДТ и подкрепя задължителното използване на тази база данни от всички договарящи страни по Конвенцията ТИР, тъй като това ще допринесе за общата цел, която е в съответствие с митническата политика на Съюза, за по-широка компютризация на режима ТИР чрез допълнително улесняване на електронния обмен на данни в реално време между договарящите страни, асоциациите и международните организации.

               Второ, благодарение на създаването на нова обяснителна бележка към член 49 в приложение 6 договарящите страни ще могат да въвеждат на доброволен принцип по-големи улеснения в прилагането на разпоредбите на конвенцията.

               Тези улеснения ще се предоставят само ако включват прилагането на технологии, които да осигуряват правилното изпълнение на режима ТИР, ясни указания за лицата, оправомощени да изпълняват конкретни задачи, които съгласно Конвенцията ТИР обикновено се възлагат на митническите органи, както и използването на система за документиране, даваща възможност на митническите органи да извършват митнически контрол и да упражняват надзор върху режима.

               Съюзът подкрепя новата възможност договарящите страни да предлагат по-големи улеснения на титулярите на разрешения за използване на карнет ТИР, за да може този режим и занапред да остане привлекателен за икономическите оператори.

               Трето, измененията на член 20 и на обяснителната бележка към член 8 може да се смятат за технически, тъй като с тях съответно се пояснява използването на предписан маршрут в рамките на митнически съюз и се актуализира максималният размер на сумата, която може да се изисква от гарантиращите асоциации за карнети ТИР за тютюн/алкохол.

               По предложените изменения бяха проведени консултации с държавите членки в рамките на Експертната група по митническите въпроси, свързани с ТИР (координиране Женева). Допълнителни консултации се проведоха и по време на сесиите на Работната група на Икономическата комисия за Европа на Организацията на обединените нации (ИКЕ на ООН) по митническите въпроси, свързани с транспорта.

               Вътрешната координация, както и съвместните обсъждания с държавите членки в рамките на Експертната група по митническите въпроси, свързани с ТИР, показаха ясно, че предложените изменения се ползват с широка подкрепа. На 23 март 2020 г. до Европейския надзорен орган по защита на данните беше изпратено писмо за консултация, но въпреки напомнянето, до 11 юни 2020 г. не беше получен отговор.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  3
               .

               4.1.2.Приложение в конкретния случай

               Административният комитет е орган, създаден със споразумение, а именно Митническата конвенция относно международния превоз на стоки под покритието на карнети ТИР.

               Актът, който Административният комитет има за задача да приеме, представлява акт с правно действие. Предвиденият акт ще бъде обвързващ по силата на международното право в съответствие с членове 59 и 60 от Митническата конвенция относно международния превоз на стоки под покритието на карнети ТИР.

               Предвиденият акт не допълва, нито изменя институционалната рамка на споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Основната цел и съдържание на предвидения акт са свързани с общата търговска политика.

               Поради това материалноправното основание за предложеното решение е член 207, параграф 4, първа алинея от ДФЕС.

               4.3.Заключение

               Правното основание на предложеното решение следва да бъде член 207, параграф 4, първа алинея от ДФЕС във връзка с член 218, параграф 9 от ДФЕС.

               5.Публикуване на предвидения акт

               Тъй като актът на Административния комитет ще измени Митническата конвенция относно международния превоз на стоки под покритието на карнети ТИР и приложенията към нея, е целесъобразно след приемането му той да бъде публикуван в Официален вестник на Европейския съюз.

               2020/0166 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Административния комитет за Митническата конвенция относно международния превоз на стоки под покритието на карнети ТИР, във връзка с предложението за изменения на конвенцията

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Митническата конвенция относно международния превоз на стоки под покритието на карнети ТИР от 14 ноември 1975 г. („Конвенцията ТИР“) беше одобрена от името на Европейската икономическа общност с Регламент (ЕИО) № 2112/78 на Съвета
                  4
                и влезе в сила в Общността на 20 юни 1983 г.
                  5
               .

               (2)Консолидиран текст на Конвенцията ТИР беше публикуван като приложение към Решение 2009/477/ЕО на Съвета, съгласно което бъдещи изменения на Конвенцията ТИР се публикуват от Комисията в Официален вестник на Европейския съюз, като се посочва датата на влизането им в сила.

               (3)Съгласно членове 59 и 60 от Конвенцията ТИР Административният комитет за Конвенцията ТИР („Административният комитет“) може да приема изменения на Конвенцията ТИР и приложенията към нея с мнозинство от две трети от присъстващите и гласуващи договарящи страни.

               (4)На седемдесет и третата си сесия, която ще се състои на 15 октомври 2020 г., или на следваща сесия Административният комитет следва да приеме няколко изменения на Конвенцията ТИР и приложенията към нея.

               (5)Тъй като измененията ще бъдат обвързващи за Съюза, е целесъобразно да се установи позицията, която трябва да се заеме от името на Съюза в рамките на Административния комитет.

               (6)За да се ускори модернизирането на режима ТИР, е необходимо да се въведе задължението компетентните органи да предават на Изпълнителния съвет ТИР по електронен път данните относно разрешенията на титулярите на карнети ТИР и отнемането на такива разрешения и да се създаде надеждна международна онлайн база данни на митническите учреждения, които приемат движение под покритието на карнети ТИР, като се изменят член 38 от Конвенцията ТИР и приложение 9 към нея и като се създаде нова обяснителна бележка към член 45 от същата конвенция.

               (7)За да може Конвенцията ТИР да стане по-привлекателна както за икономическите оператори, така и за митническите органи, е необходимо да се въведе възможност договарящите страни да предоставят на надлежно оправомощени лица по-големи улеснения в прилагането на нейните разпоредби, като се създаде нова обяснителна бележка към член 49 от същата конвенция.

               (8)За да се пояснят разпоредбите на Конвенцията ТИР, е необходимо да се уточни използването на предписан маршрут в рамките на митнически съюзи, като се измени член 20 от Конвенцията ТИР, и да се повиши препоръчаният максимален размер на сумата, която може да се изисква от гарантиращите асоциации за карнети ТИР за тютюн и алкохол, като се измени обяснителната бележка към член 8 от Конвенцията ТИР.

               (9)Поради това позицията, която трябва да се заеме от името на Съюза в рамките на Административния комитет, следва да се основава на проектоизмененията, приложени към настоящото решение. Това не засяга наличната възможност несъществени малки промени в проектоизмененията да бъдат одобрявани от представителите на Съюза в Административния комитет за Конвенцията ТИР, без да е необходимо друго решение на Съвета.

               (10)Позицията на Съюза следва да бъде изразена от Комисията. При официално гласуване в Административния комитет държавите — членки на Съюза, следва да изразяват позицията на Съюза, като действат съвместно в интерес на Съюза,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза по време на седемдесет и третата сесия или на някоя следваща сесия на Административния комитет за Митническата конвенция относно международния превоз на стоки под покритието на карнети ТИР („Конвенцията ТИР“), се основава на проектоизмененията, приложени към настоящото решение.

               Член 2

               Позицията, посочена в член 1, се изразява от Комисията. При официално гласуване в Административния комитет за Конвенцията ТИР държавите — членки на Съюза, изразяват позицията на Съюза, като действат съвместно в интерес на Съюза.

               Член 3

               Адресати на настоящото решение са държавите членки и Комисията.

               Съставено в Брюксел на […] година.

                     За Съвета

                     Председател

                     (1)

                        Съкращението ТИР означава „международни автомобилни превози“ и произлиза от френския термин Transports Internationaux Routiers.

                     (2)

                        Регламент (EИО) № 2112/78 на Съвета от 25 юли 1978 г. относно сключване на Митническа конвенция за международен превоз на стоки под знака на ТИР карнети (Конвенция ТИР) от 14 ноември 1975 г. в Женева (OВ L 252/1, 14.9.1978 г., стр. 197).

                     (3)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (4)

                        Регламент (EИО) № 2112/78 на Съвета от 25 юли 1978 г. относно сключване на Митническа конвенция за международен превоз на стоки под знака на ТИР карнети (Конвенция ТИР) от 14 ноември 1975 г. в Женева (OВ L 252/1, 14.9.1978 г., стр. 197).

                     (5)

                        OВ L 31, 2.2.1983 г., стр. 13.

    ---documentbreak---

               ЕВРОПЕЙСКА КОМИСИЯ
            Брюксел, 7.8.2020
            COM(2020) 361 final
            ПРИЛОЖЕНИЕ
            към
            Предложение за Решение на Съвета
            относно позицията, която трябва да се заеме от името на Европейския съюз в рамките на Административния комитет за Митническата конвенция относно международния превоз на стоки под покритието на карнети ТИР, във връзка с предложението за изменения на конвенцията

               ПРИЛОЖЕНИЕ

               ИЗМЕНЕНИЯ НА КОНВЕНЦИЯТА ТИР

               Изменения във връзка със задължителното използване на международната база данни ТИР (МБДТ)

               1. Член 38, параграф 2, първи ред

               Изразът „в срок една седмица“ се заменя с израза „незабавно“.

               2. Приложение 6, обяснителна бележка към член 38, параграф 2, четвърти ред

               Изразът „се смята за изпълнено“ се заменя с израза „е изпълнено“.

               3. Приложение 6, обяснителна бележка към приложение 9, част II, параграф 4

               Изразът „Правните изисквания за предоставяне на данни, както е посочено в параграф 4, се считат за изпълнени“ се заменя с израза „Данните, посочени в параграф 4, се предават“.

               4. Приложение 9, част II, параграф 4, трети ред

               Изразът „до една седмица от“ се заменя с израза „незабавно след“.

               5. Приложение 9, част II, параграф 4, началото и края на параграфа

               В началото на параграфа изразът „В съответствие с приложения формуляр за даване на разрешение (FTH)“ се заличава. В края на параграфа се добавя следното:

               „ , включително:

               а) индивидуален и уникален идентификационен номер, издаден на лицето от гарантиращата асоциация в сътрудничество с международната организация, с която тя е свързана, в съответствие с хармонизирания формат, определен от Административния комитет;

               б) име (имена) и адрес (адреси) на лицето (лицата) или предприятието (за стопанските асоциации се посочват и имената на отговорните ръководители);

               в) лице за контакт с пълна информация за връзка; и

               г) търговски регистрационен номер или номер на лиценза за извършване на международен превоз, или други данни (при наличие на такива).“

               6. Приложение 9, част II, параграф 5

               Съществуващият текст се заменя със следното: „Асоциациите предават на компетентните органи и на Изпълнителния съвет ТИР всяка промяна в данните на оправомощените лица, незабавно след като промяната им е станала известна.“

               7. Приложение 9, част II, типов формуляр за даване на разрешение (MAF)

               Типовият формуляр за даване на разрешение (MAF), приложен към приложение 9, част II, и придружаващият текст се заличават.

               Изменения във връзка със задължителното публикуване в МБДТ на списъкa на митническите учреждения, одобрени за извършване на операции ТИР

               1. Приложение 6, нова обяснителна бележка 0.45

               Към член 45 от Конвенцията ТИР се добавя следната нова обяснителна бележка 0.45-1:

               „0.45-1 Правната разпоредба за публикуване на списъка на отправните, транзитните и получаващите митнически учреждения, одобрени за извършване на операции ТИР, също се счита за изпълнена чрез правилното използване на електронни приложения, разработени за тази цел от секретариата по ТИР под надзора на Изпълнителния съвет ТИР.“

               2. Приложение 6, обяснителна бележка 0.45

               Съществуващата обяснителна бележка 0.45 се преномерира на 0.45-2.

               Изменения във връзка с по-големите улеснения, които договарящите страни могат да предоставят на транспортните оператори

               Към член 49 се добавя следната нова обяснителна бележка:

               „0.49
                     Договарящите страни могат да предоставят — в съответствие с националното си законодателство — на надлежно оправомощени лица по-големи улеснения в прилагането на разпоредбите на Конвенцията ТИР. Условията, предписани от компетентните органи при предоставянето на такива улеснения, следва — като минимум — да включват прилагането на информационни и комуникационни технологии, които да осигуряват правилното изпълнение на режима ТИР, освобождаването от представяне на стоките, пътното превозно средство, състава от пътни превозни средства или контейнера с карнет ТИР пред отправното или получаващото митническо учреждение, както и указания за лицата, надлежно оправомощени да изпълняват конкретни задачи, които съгласно Конвенцията ТИР се възлагат на митническите органи, като, по-специално, попълването и подпечатването на карнета ТИР и поставянето или проверката на митническите пломби. Надлежно оправомощените лица, на които е предоставено по-голямо улеснение, следва да въведат система за документиране, даваща възможност на митническите органи да извършват ефективен митнически контрол, както и да упражняват надзор върху режима и да правят проверки на случаен принцип. По-големите улеснения следва да се предоставят, без да се засяга отговорността на титулярите на карнет ТИР, посочена в член 11, параграф 2 от Конвенцията ТИР.“

               Други изменения

               1. Член 20, ред 1

               Изразът „Митническите органи могат да определят срок за преминаване през територията на тяхната страна“ се заменя с израза „Компетентните митнически органи могат да определят срок за преминаване през територията на договаряща страна или на няколко договарящи страни, които съставляват митнически или икономически съюз,“.

               2. Приложение 6, обяснителна бележка към член 8, параграф 3, края на първия параграф

               Изразът „200 000 щатски долара“ се заменя с израза „400 000 евро“.


               ЕВРОПЕЙСКА КОМИСИЯ
            Брюксел, 7.8.2020
            COM(2020) 362 final
            2020/0167(NLE)
            Предложение за
            РЕШЕНИЕ НА СЪВЕТА
            за представяне от името на Европейския съюз на предложения за изменение на приложение IV към Базелската конвенция за контрол на трансграничното движение на опасни отпадъци и тяхното обезвреждане в рамките на 15-ото заседание на Конференцията на страните и относно позицията на Европейския съюз по внесените от други страни предложения за изменение на приложение IV и на други приложения

               ОБЯСНИТЕЛЕН МЕМОРАНДУМ

               1.ПРЕДМЕТ НА ПРЕДЛОЖЕНИЕТО

               Настоящото предложение се отнася до решение на Съвета за представяне от името на Европейския съюз на предложения за изменение на приложение IV към Базелската конвенция в рамките на 15-ото заседание на Конференцията на страните по Базелската конвенция за контрол на трансграничното движение на опасни отпадъци и тяхното обезвреждане. Заседанието на Конференцията на страните е насрочено за 19—30 юли 2021 г. Настоящото предложение обхваща също така преговорната позиция на Съюза относно евентуалните изменения на съответните приложения, предложени от други страни.

               2.КОНТЕКСТ НА ПРЕДЛОЖЕНИЕТО

               2.1.Базелска конвенция за контрол на трансграничното движение на опасни отпадъци и тяхното обезвреждане

               Базелската конвенция за контрол на трансграничното движение на опасни отпадъци и тяхното обезвреждане (наричана по-нататък „конвенцията“) беше приета на 22 март 1989 г. и влезе в сила през 1992 г. Страни по нея са както Европейският съюз, така и неговите държави членки
                  1
               . Понастоящем конвенцията е задължителна за 187 страни.

               Изискванията на конвенцията се отнасят за опасните отпадъци, определени в член 1 и посочени в приложение VIII към нея, и за други отпадъци, посочени в приложение II, които обхващат битовите отпадъци, остатъците, произхождащи от изгарянето на битови отпадъци, а от 1 януари 2021 г. — и някои видове пластмасови отпадъци. В приложение IX към конвенцията също така са посочени отпадъците, по отношение на които не се прилагат нейните изисквания, освен ако тези отпадъци съдържат съставки, спадащи към категория по приложение I, чиято концентрация е такава, че отпадъците проявяват опасните свойства, посочени в приложение III. Отпадъците от електрическо и електронно оборудване, окачествявани като опасни, са посочени в приложение VIII (позиция A1180); ако не са опасни, те са посочени в приложение IX (позиция B1110). В приложение II не се съдържат позиции, отнасящи се до отпадъци от електрическо и електронно оборудване.

               В приложение IV към конвенцията се посочват и уточняват операциите по управление на отпадъците, които се считат за „обезвреждане“ съгласно определението на това понятие в член 2, параграф 4 от конвенцията. Използваното в конвенцията понятие „обезвреждане“ включва както операциите по окончателно обезвреждане, като например депониране и изгаряне (посочени в приложение IV, раздел A), така и операциите по оползотворяване (възстановяване), като например рециклиране и други операции по оползотворяване (посочени в приложение IV, раздел B).

               Смисълът на включването в списъка в приложение IV е, че само „вещества или предмети, които се обезвреждат или са предназначени да бъдат обезвредени, или трябва да бъдат обезвредени“ се считат за „отпадъци“ по смисъла на член 2, параграф 1 от конвенцията, като „обезвреждане“ означава „всяка операция, посочена в приложение IV“. От това следва, че изискванията на конвенцията се прилагат само по отношение на операциите по обезвреждане, посочени в приложение IV. Съответно приложението следва да обхваща всички възможни операции по управление на отпадъците, които се извършват или могат да бъдат извършени на практика, независимо дали те се изпълняват в съответствие с националното или международното право, или се считат за екологосъобразни. В противен случай има риск от заобикаляне на изискванията на конвенцията.

               Основните изисквания на конвенцията са следните:

               ·забрана за износ на отпадъци, посочени като опасни в приложение VIII, от държави от ОИСР към държави, които не членуват в ОИСР
                  2
               , и

               ·наличие на система за контрол (процедура за предварително обосновано съгласие — „PIC процедура“) за износа, вноса и транзита на отпадъци, които са посочени в приложение II като изискващи особено внимание или в приложение VIII като опасни, но които не подлежат на горепосочената забрана за износ. В съответствие с процедурата за предварително обосновано съгласие компетентните органи на държавите на внос и транзит трябва да бъдат уведомени предварително за износа. Уведомяването се извършва от държавата износител, която може също така да изиска от производителите или износителите да извършат такова уведомяване чрез своя компетентен орган. Уведомяването се извършва писмено и съдържа декларациите и информацията, посочени в приложение VA към конвенцията. Към износ на отпадъци може да се пристъпи само ако и когато всички заинтересовани държави са дали своето писмено съгласие (член 6 от конвенцията).

               2.2.Конференция на страните

               Конференцията на страните по Базелската конвенция е основният орган на конвенцията за вземане на решения. Тя разполага с правомощия да изменя приложенията към конвенцията и провежда заседания на всеки две години.

               Преразглеждането на приложения I, III и IV и свързаните с тях аспекти на приложение IX към конвенцията започна в рамките на 12-ото заседание на Конференцията на страните с решение BC-12/1
                  3
               .

               На 13-ото заседание на Конференцията на страните беше взето решение за създаване на експертна работна група за преразглеждане на посочените приложения, която се състои от 50 членове, номинирани от страните въз основа на справедливо географско представителство на петте регионални групи на ООН. От страна на ЕС и неговите държави членки в експертната работна група участват Комисията, Естония, Германия, Нидерландия и Полша. Писмените становища и устните изказвания бяха координирани в работна група „Международни аспекти на околната среда“ на Съвета. В рамките на 13-ото заседание на Конференцията на страните беше постигнато съгласие експертната работна група да подходи приоритетно към приложение IV и свързаните с него аспекти на приложение IX. В периода 2017—2019 г. ЕС и неговите държави членки представиха на секретариата на конвенцията и на експертната работна група предварителни предложения за изменение на приложение IV.

               По време на 14-ото заседание на Конференцията на страните беше прието Решение BC-14/16, с което мандатът на експертната работна група беше разширен така, че да обхване както преразглеждането на двете съществуващи позиции, отнасящи се до отпадъци от електрическо и електронно оборудване — позиция B1110 в приложение IX и съответстващата ѝ позиция А1180 в приложение VIII, така и произтичащите от преразглеждането на приложения I, III и IV последици за другите приложения към конвенцията и съответните решения на Конференцията на страните. С Решение BC-14/16, прието на 14-ото заседание на Конференцията на страните, на експертната работна група се възлага да продължи работата по договарянето и евентуалното приемане в рамките на 15-ото заседание на предложенията за изменения във връзка с приложения IV, VIII (A1180) и IX (B1110).

               Експертната работна група изготви редица препоръки и варианти, които представи за обсъждане на страните, в случай че те решат да представят предложения на 15-ото заседание на Конференцията на страните. Определеният от секретариата на Базелската конвенция краен срок за внасяне на предложения за изменение на приложенията към конвенцията изтича на 4 декември 2020 г., като беше взето предвид отлагането на Конференцията на страните от май за юли 2021 г.

               Целта на предложенията е да бъдат изменени и уточнени описанията на операциите по обезвреждане, посочени в приложение IV към конвенцията. Ако бъдат приети, предложенията ще подобрят правната яснота и по този начин ще улеснят контрола върху превозите на отпадъци и предотвратяването на незаконните превози. Наред с това те ще подкрепят екологосъобразното управление на отпадъците на световно равнище и ще подпомогнат прехода към глобална кръгова икономика.

               В периода 2017—2019 г. ЕС и неговите държави членки представиха на секретариата на конвенцията и на експертната работна група предварителни предложения относно списъка на операциите по обезвреждане, посочени в приложение IV. Тези предложения бяха обсъдени с другите страни, представени в експертната работна група. В рамките на тази група бяха обсъдени и препоръки относно класифицирането на отпадъците от електрическо и електронно оборудване, посочени в приложения VIII и IX.

               Ако по време на 15-ото заседание на Конференцията на страните бъдат договорени изменения, те ще трябва да бъдат въведени в правото на ЕС посредством Директива 2008/98/ЕО
                  4
                — Рамковата директива за отпадъците (списъкът на операциите по управление на отпадъците, съответстващ на приложение IV към конвенцията), и в Регламент (ЕС) № 1013/2006 относно превози на отпадъци
                  5
                (позициите, които се отнасят конкретно до отпадъци от електрическо и електронно оборудване, съответстващи на приложения VIII и IX към конвенцията).

               2.3.Предвиденият акт

               Предложението за решение на Съвета е насочено към следните цели:

               да се договори изменение на приложение IV към конвенцията, като това изменение обхваща общото въведение, подзаглавията и уводния текст, така че да се направи разграничение между понятията „окончателно обезвреждане“ и „оползотворяване“ (възстановяване) и те да бъдат обяснени, както и да се уточни, че са обхванати всички операции по управление на отпадъците;

               да се актуализират и уточнят описанията на операциите по управление на отпадъците в приложение IV и да се гарантира, че всички операции, включително междинните, са обхванати от изискванията на конвенцията.

               Настоящото предложение за решение на Съвета се отнася също така — по принцип и при условие че се извършва координация на място — до преговорната позиция на Съюза, в случай че други страни внесат предложения за допълнителни изменения на съответните приложения. Тези предложения могат да бъдат свързани със списъка на дейностите по управление на отпадъците в приложение IV и позициите, отнасящи се до отпадъци от електрическо и електронно оборудване, които понастоящем са посочени в приложения VIII и IX и биха могли да се включат и в приложение II към конвенцията.

               Измененията на приложенията към конвенцията ще трябва да бъдат въведени в правото на ЕС посредством изменение на Директива 2008/98/ЕО и на Регламент (ЕС) № 1013/2006. В Директива 2008/98/ЕО се съдържа списък на операциите по управление на отпадъците, съответстващи на приложение IV към конвенцията, а в Регламент (ЕС) № 1013/2006 са включени позициите, които се отнасят конкретно до отпадъци от електрическо и електронно оборудване, съответстващи на приложения VIII и IX към конвенцията.

               Промените, които засягат операторите и органите и които са свързани с износа от ЕС, ще зависят от вида на евентуално договорените промени (по-специално от това кои приложения ще бъдат изменени), вида на отпадъците и държавите на местоназначение.

               Измененията на приложение IV към конвенцията няма да засегнат пряко износа, нито другите превози на отпадъци, но чрез тях ще се уточни описанието на операциите по управление на отпадъците, които трябва да бъдат извършени след експедирането. По този начин ще бъдат улеснени осъществяваните от компетентните органи проверки на превозите на отпадъци и прилагането на изискванията на конвенцията с оглед на предотвратяването на незаконните превози. Наред с това ще бъде оказана подкрепа за екологосъобразното управление на отпадъците на световно равнище и ще бъде подпомогнат преходът към глобална кръгова икономика.

               В случай че в приложение II или VIII към конвенцията бъдат включени допълнителни категории отпадъци от електрическо и електронно оборудване и приложение V към Регламент (ЕО) № 1013/2006 бъде изменено по съответния начин, по силата на член 36 от Регламент (ЕС) № 1013/2006 износът на такива отпадъци от ЕС към държави, които не членуват в ОИСР, ще бъде забранен. При износ на такива отпадъци в рамките на ОИСР следва принципно да се спазва процедурата за предварително обосновано съгласие. Въвеждането на посочените изменения на конвенцията в Регламент (ЕО) № 1013/2006 би довело също така до задължението за прилагане на посочената в член 3, параграф 1, буква б), подточка i) от същия регламент процедура за уведомяване по отношение на извършваните в рамките на Съюза превози на отпадъци, които тепърва се включват в приложения II и VIII към Базелската конвенция.

               Процедурата за изменение на приложенията към конвенцията се урежда от членове 17 и 18 от конвенцията. По-конкретно всяко предложено изменение трябва да е направено от някоя от страните, като секретариатът уведоми всички страни за него най-малко шест месеца преди заседанието на Конференцията на страните. Наред с това всяко изменение трябва да бъде прието на заседание на Конференцията на страните. Предвиденият акт ще стане правно обвързващ за страните съгласно член 18, параграф 2, буква „c“ от конвенцията, в който се предвижда следното: „при изтичането на шест месеца от датата на разпространяването на съобщението от депозитаря приложението влиза в сила за всички страни по тази конвенция или по който и да е протокол, които не са представили уведомление в съответствие с разпоредбата на буква „b“.

               3.ПОЗИЦИЯ, КОЯТО ТРЯБВА ДА СЕ ЗАЕМЕ ОТ ИМЕТО НА СЪЮЗА

               Съюзът следва да представи предложения по отношение на приложение IV към конвенцията във връзка със следното:

               ·изменение на приложение IV с цел включване на общо въведение, в което ясно се разграничават понятията „окончателно обезвреждане“ и „оползотворяване“ (възстановяване), уточнява се, че са обхванати всички операции по управление на отпадъците, които се извършват или могат да бъдат извършени на практика — независимо от техния правен статут и дали се считат за екологосъобразни — както и че са обхванати и операциите, които се извършват преди преминаване към други операции („междинни операции“);

               ·изменение на приложение IV с цел включване на подзаглавия и уводни текстове, в които се обяснява смисълът на „операции, които не водят до възможност за оползотворяване“ (приложение IV, раздел A) и „операции по оползотворяване“ (приложение IV, раздел B); и

               ·изменение на приложение IV във връзка със съществуващите операции и въвеждане на нови операции в същото приложение, като една от целите е описанията на операциите да се актуализират и изяснят в съответствие с научните, техническите и другите промени, настъпили след приемането на конвенцията през 1989 г.; гарантиране — чрез въвеждането на всеобхватни разпоредби — че изискванията на конвенцията се прилагат по отношение на всички операции, които не са изрично упоменати.

               Целите на посочените предложения са следните:

               ·да се гарантира, че предвидените в конвенцията подходящи механизми за контрол са напълно приложими и, съответно, ако бъдат приети, ще подобрят контрола върху превозите на отпадъци и ще улеснят предотвратяването на незаконните превози,

               ·да се подобри правната яснота и да се постигне общо разбиране и тълкуване от страните на операциите по управление на отпадъците, и

               ·да се окаже подкрепа за екологосъобразното управление на отпадъците на световно равнище и да бъде подпомогнат преходът към глобална кръгова икономика.

               Ако други страни предложат изменения на съответните приложения, с които биха се постигнали същите цели като заложените в предложението на Съюза, той може принципно да подкрепи тези предложения. Подкрепа може да се предоставя както за предложения във връзка със списъка на операциите в приложение IV и позициите, отнасящи се до отпадъци от електрическо и електронно оборудване, които понастоящем са включени в приложения VIII (A1180) и IX (B1110), така и за нови предложения за позиции, отнасящи се до отпадъци от електрическо и електронно оборудване, в приложение II („Категории отпадъци, изискващи особено внимание“). Предложенията относно класифицирането на отпадъците от електрическо и електронно оборудване в приложения II и VIII биха могли да гарантират постигането на горепосочените цели по отношение на този поток от отпадъци, който поражда сериозно безпокойство за околната среда и здравето на човека и който има много висок потенциал за принос към кръговата икономика.

               Разпоредбите на конвенцията се въвеждат в правото на ЕС посредством Директива 2008/98/ЕО относно отпадъците, като в приложения I и II към нея се съдържат списъци на операциите по управление на отпадъците, съответстващи на приложение IV към Базелската конвенция, и посредством Регламент (ЕО) № 1013/2006, който регулира износа и вноса в Съюза и превозите между държавите членки (член 1). Директивата и регламентът се прилагат и в рамките на Европейското икономическо пространство (ЕИП).

               След приемането на измененията на приложения II и VIII към конвенцията те ще трябва да бъдат въведени в правото на Съюза, и по-специално в Директива 2008/98/ЕО и Регламент (ЕО) № 1013/2006. Въвеждането на тези изменения в Регламент (ЕО) № 1013/2006 може да доведе до задължение за прилагане на нови мерки за контрол по отношение на извършваните в рамките на ЕС и ЕИП превози на новите категории отпадъци, посочени в приложение II, и до забрана за износ на тези отпадъци към държави, които не членуват в ОИСР. Макар че тази ситуация би оказала положително влияние върху износа от ЕС поради горепосочените причини, тя може да породи нежелателни последици и проблеми при извършваните в рамките на Съюза и на ЕИП превози на отпадъци, предназначени за рециклиране, тъй като би довела до прилагането на нови процедури за уведомяване по отношение на тези превози. Тъй като тези превози вече са обект на изискванията за опазване на околната среда, съдържащи се в законодателството на Съюза относно отпадъците, въвеждането на нови административни процедури би усложнило и оскъпило рециклирането в ЕС, като ползите за околната среда ще са ограничени.

               С цел запазване на сегашното положение в Европейския съюз и ЕИП, т.е. без прилагане на предвидената в конвенцията система за контрол, ще е необходимо секретариатът на конвенцията да бъде уведомяван за съответните разпоредби съгласно член 11 от конвенцията и да се предприемат необходимите действия съгласно Решението на ОИСР. По силата на член 11 страните могат да сключват двустранни, многостранни или регионални споразумения или договорености относно трансграничното движение на отпадъци, при условие че тези споразумения или договорености са съвместими с изискванията за екологосъобразно управление на отпадъците, залегнали в конвенцията. Разпоредбите на споразуменията или договореностите не трябва да са по-малко екологосъобразни от предвидените в конвенцията, като в частност се вземат предвид интересите на развиващите се държави. Уведомления по член 11 са направени например по отношение на Решението на ОИСР.

               Въз основа на посочените по-горе обстоятелства в настоящото предложение за решение на Съвета се предвижда Съюзът да представи уведомление съгласно член 11 от конвенцията относно разпоредбите, които се прилагат към превозите на новите категории отпадъци в рамките на Съюза и ЕИП, доколкото тези разпоредби се различават от предвидения акт, като се посочи, че европейските разпоредби се основават на система за екологосъобразно управление, съвместима с конвенцията. Поради връзките, които съществуват между измененията на приложенията към конвенцията и посоченото решение на ОИСР, ще се наложи също така да се предприемат стъпки за информиране на секретариата на ОИСР относно описаната по-горе ситуация.

               4.ПРАВНО ОСНОВАНИЕ

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               4.1.2.Прилагане в конкретния случай

               Конференцията на страните по Базелската конвенция е орган, създаден по силата на конвенцията.

               Актът, който Конференцията на страните има за задача да приеме, представлява акт с правно действие. Предвиденият акт ще бъде правно обвързващ съгласно международното право в съответствие с член 18 от конвенцията. Той ще засегне обхвата и съдържанието на законодателството на ЕС, а именно Директива 2008/98/ЕО и Регламент (ЕО) № 1013/2006. Разпоредбите на конвенцията се прилагат посредством посочените директива и регламент, в които, inter alia, се съдържа списък на операциите по управление на отпадъците и се съдържат процедури, уреждащи вноса и износа от Съюза, както и превозите между държавите членки. Директивата и регламентът се прилагат и в рамките на ЕИП. Когато се изменят приложенията към конвенцията, тези изменения трябва да бъдат въведени в посочените директива и регламент, с изключение на разпоредбите относно превозите на отпадъци в рамките на ЕС.

               Предвиденият акт не допълва, нито изменя институционалната рамка на конвенцията.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Прилагане в конкретния случай

               Основната цел и съдържание на предвидения акт са свързани с опазването на околната среда.

               Поради това материалноправното основание за предложеното решение е член 192, параграф 1 от ДФЕС.

               4.3.Заключение

               Правното основание за предложеното решение следва да бъде член 192, параграф 1 във връзка с член 218, параграф 9 от ДФЕС.

               2020/0167 (NLE)

               Предложение за

               РЕШЕНИЕ НА СЪВЕТА

               за представяне от името на Европейския съюз на предложения за изменение на приложение IV към Базелската конвенция за контрол на трансграничното движение на опасни отпадъци и тяхното обезвреждане в рамките на 15-ото заседание на Конференцията на страните и относно позицията на Европейския съюз по внесените от други страни предложения за изменение на приложение IV и на други приложения

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 192, параграф 1 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Базелската конвенция за контрол на трансграничното движение на опасни отпадъци и тяхното обезвреждане (наричана по-нататък „конвенцията“) влезе в сила през 1992 г. и беше сключена от Съюза с Решение 93/98/ЕИО на Съвета
                  6
               .

               (2)Конвенцията беше въведена в правото на Съюза посредством Регламент (ЕО) № 1013/2006 на Европейския парламент и на Съвета
                  7
               . В Директива 2008/98/ЕО на Европейския парламент и на Съвета от 19 ноември 2008 г. относно отпадъците
                  8
                се съдържа списък на операциите по управление на отпадъците, посочени в приложение IV към конвенцията.

               (3)В съответствие с член 15, параграф 5, буква „b“ от конвенцията Конференцията на страните при необходимост разглежда и  приема изменения на конвенцията и на приложенията към нея. Тези изменения се приемат на заседание на Конференцията на страните.

               (4)Въз основа на предложение съгласно членове 17—18 от конвенцията, представено от Съюза или която и да е друга страна по конвенцията, по време на 15-ото си заседание през юли 2021 г. Конференцията на страните може да разгледа изменения на приложения II, IV, VIII и IX към конвенцията.

               (5)Съюзът следва да представи предложения за изменение на приложение IV към конвенцията с цел да се включи общо въведение, в което ясно да се разграничат понятията „окончателно обезвреждане“ и „оползотворяване“ (възстановяване), да се уточни, че са обхванати всички операции по управление на отпадъците, които се извършват или могат да бъдат извършени на практика — независимо от техния правен статут и дали се считат за екологосъобразни — както и че са обхванати и операциите, които се извършват преди преминаване към други операции („междинни операции“); да се включат подзаглавия и уводни текстове, в които се обяснява смисълът на „операции по окончателно обезвреждане“ (приложение IV, раздел A) и „операции по оползотворяване“ (приложение IV, раздел B); и да се актуализират и уточнят описанията на операциите в съответствие с научните, техническите и другите промени, настъпили след приемането на конвенцията през 1989 г., като чрез въвеждането на всеобхватни разпоредби се гарантира, че изискванията на конвенцията се прилагат по отношение на всички операции, които не са изрично упоменати.

               (6)Описанията на операциите по управление на отпадъците, съдържащи се в приложение IV, са от общ характер и би било целесъобразно те да бъдат уточнени. Съответно Съюзът следва да подкрепи изготвянето на обяснителни бележки или насоки от Конференцията на страните, така че съдържанието на тези операции да бъде пояснено. Тези бележки или насоки следва да предоставят обяснения и примери за обхванатите операции и не следва да се включват в текста на конвенцията.

               (7)Целта на горепосочените предложения е да се гарантира, че предвидените в конвенцията подходящи механизми за контрол са напълно приложими и, съответно, ако бъдат приети, ще подобрят контрола върху превозите на отпадъци; да се улесни предотвратяването на незаконните превози; да се подобри правната яснота и да се постигне общо разбиране и тълкуване от страните на операциите по управление на отпадъците; да бъде оказана подкрепа за екологосъобразното управление на отпадъците на световно равнище и да бъде подпомогнат преходът към глобална кръгова икономика.

               (8)Наред с това Съюзът следва да окаже принципна подкрепа за измененията, предложени впоследствие от други страни по конвенцията, които обхващат списъка на операциите по управление на отпадъците в приложение IV, позициите, отнасящи се до отпадъци от електрическо и електронно оборудване, които понастоящем са включени в приложения VIII (A1180) и IX (B1110), и новите предложения за позиции, отнасящи се до такива отпадъци, в приложение II („Категории отпадъци, изискващи особено внимание“), при условие че с тези изменения биха се постигнали същите цели като заложените в предложението на Съюза.

               (9)Целесъобразно е да се определи позицията, която трябва да се заеме от името на Съюза в рамките на Конференцията на страните, тъй като предвиденият акт (изменение на приложенията към конвенцията) ще бъде обвързващ за Съюза и ще засегне обхвата и съдържанието на неговото законодателство, а именно Директива 2008/98/ЕО и Регламент (ЕО) № 1013/2006.

               (10)Целесъобразно е да се запази настоящото положение по отношение на превозите на неопасни отпадъци от електрическо и електронно оборудване в рамките на Съюза и ЕИП и, съответно, по отношение на тези превози да не се прилага системата за контрол, която би била въведена след евентуалното добавяне на нова позиция в приложение II към конвенцията. За тази цел Съюзът следва при необходимост да използва процедурите, определени в Решението на ОИСР
                  9
               , и посочената в член 11 от конвенцията процедура за сключване на двустранни, многостранни или регионални споразумения или договорености относно трансграничното движение на опасни или други отпадъци със страни или държави, които не са страни по конвенцията
                  10
               , за да се гарантира, че по отношение на превозите на неопасни отпадъци в рамките на Съюза и ЕИП не се извършва допълнителен контрол в резултат на приемането на изменения в приложение II към конвенцията,

               ПРИЕ НАСТОЯЩОТО РЕШЕНИЕ:

               Член 1

               1.Целите на Съюза в рамките на 15-ото заседание на Конференцията на страните по Базелската конвенция са следните:

               а)да се гарантира, че предвидените в конвенцията подходящи механизми за контрол са напълно приложими, да се подобри контролът върху превозите на отпадъци и да се улесни предотвратяването на незаконните превози на отпадъци;

               б)да се подобри правната яснота и да се постигне общо разбиране и тълкуване от страните на операциите по обезвреждане, включени в приложение IV;

               в)да бъде оказана подкрепа за екологосъобразното управление на отпадъците на световно равнище и да бъде подпомогнат преходът към глобална кръгова икономика.

               2.С оглед на 15-ото заседание на Конференцията на страните по Базелската конвенция и за да постигне целите, посочени в параграф 1, Съюзът представя следните предложения:

               а)изменение на приложение IV с цел включване на общо въведение, в което ясно се разграничават понятията „окончателно обезвреждане“ и „оползотворяване“ (възстановяване), уточнява се, че са обхванати всички операции по управление на отпадъците, които се извършват или могат да бъдат извършени на практика — независимо от техния правен статут и дали се считат за екологосъобразни — както и че са обхванати и операциите, които се извършват преди преминаване към други операции („междинни операции“);

               б)изменение на приложение IV с цел включване на подзаглавия и уводни текстове, в които се обяснява смисълът на „операции по окончателно обезвреждане“ (приложение IV, раздел A) и „операции по оползотворяване“ (приложение IV, раздел B);

               в)актуализиране и уточняване на описанията на посочените в приложение IV операции в съответствие с научните, техническите и другите промени, настъпили след приемането на конвенцията през 1989 г., като чрез въвеждането на всеобхватни разпоредби в същото приложение се гарантира, че изискванията на конвенцията се прилагат по отношение на всички операции, които не са изрично упоменати.

               3.Към настоящото решение е приложено подробно предложение съгласно букви а)— в) по-горе. Комисията, от името на Съюза, предава това предложение на секретариата на конвенцията.

               4.Съюзът подкрепя намерението да се изготвят обяснителни бележки или насоки от Конференцията на страните по конвенцията, с които да бъде изяснено съдържанието на операциите по обезвреждане, посочени в приложение IV. Тези обяснителни бележки или насоки не се включват в текста на конвенцията.

               Член 2

               Съюзът може да подкрепя изменения, предложени от други страни по конвенцията, които обхващат:

               1.списъка на операциите по управление на отпадъците в приложение IV;

               2.позициите, отнасящи се до отпадъци от електрическо и електронно оборудване, които понастоящем са включени в приложения VIII (A1180) и IX (B1110); и

               3.новите предложения за позиции, отнасящи се до отпадъци от електрическо и електронно оборудване, в приложение II („Категории отпадъци, изискващи особено внимание“),

               при условие че те допринасят за постигането на целите на Съюза, посочени в член 1, параграф 1.

               Член 3

               Представителите на Съюза могат — в зависимост от хода на 15-ото заседание на Конференцията на страните и като се консултират с държавите членки в рамките на координационни срещи на място — да договарят уточнения на позицията, посочена в членове 1 и 2, без да е необходимо допълнително решение на Съвета.

               Член 4

               В случай че по време на 15-ото заседание на Конференцията на страните по Базелската конвенция бъдат изменени съответните приложения към конвенцията, при необходимост Съюзът предприема необходимите стъпки съгласно Решението на ОИСР и член 11 от конвенцията
                  11
               , за да гарантира, че няма да бъде засегнат текущият контрол на превозите на неопасни отпадъци в рамките на Съюза и ЕИП.

               Член 5

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Решение 93/98/ЕИО на Съвета за сключване, от името на Общността, на Базелската конвенция от 22 март 1989 г. за контрол на трансграничното движение на опасни отпадъци и тяхното обезвреждане (ОВ L 39, 16.2.1993 г., стр. 1).

                     (2)

                        В член 4А от конвенцията, който влезе в сила през декември 2019 г., се съдържа забрана за извършването на каквито и да е трансгранични превози на обхванатите от конвенцията опасни отпадъци от всяка страна, включена в приложение VII (страни и други държави, които членуват в ОИСР, ЕС и Лихтенщайн), до държави, които не са включени в приложение VII.

                     (3)

                        Допълнителна информация е публикувана на уебсайта на Базелската конвенция — вж.
                  http://www.basel.int/Implementation/LegalMatters/LegalClarity/ReviewofAnnexes/AnnexesI,III,IVandrelatedaspectsofAnnexes/tabid/6269/Default.aspx

                     (4)

                        Директива 2008/98/ЕО на Европейския парламент и на Съвета от 19 ноември 2008 г. относно отпадъците (с измененията) (ОВ L 312, 22.11.2008 г., стр. 3).

                     (5)

                        Регламент (ЕО) № 1013/2006 на Европейския парламент и на Съвета от 14 юни 2006 г. относно превози на отпадъци (с измененията) (ОВ L 190, 12.7.2006 г., стр. 1).

                     (6)

                        Решение 93/98/ЕИО на Съвета от 1 февруари 1993 г. за сключване от името на Общността на Конвенцията за контрол на трансграничното движение на опасни отпадъци и тяхното обезвреждане (Базелска конвенция) (ОВ L 39, 16.2.1993 г., стр. 1).

                     (7)

                        Регламент (ЕО) № 1013/2006 на Европейския парламент и на Съвета от 14 юни 2006 г. относно превози на отпадъци (с измененията) (ОВ L 190, 12.7.2006 г., стр. 1).

                     (8)

                        Директива 2008/98/ЕО на Европейския парламент и на Съвета от 19 ноември 2008 г. относно отпадъците (с измененията) (ОВ L 312, 22.11.2008 г., стр. 3).

                     (9)

                        Решение C(2001)107/FINAL на Съвета на Организацията за икономическо сътрудничество и развитие (ОИСР) относно преразглеждането на Решение C(92)39/FINAL за контрол върху трансграничното движение на отпадъци, предназначени за операции по оползотворяване („Решение на ОИСР“).

                     (10)

                        Трябва да се има предвид, че Съюзът е в напреднал етап на използване на процедурата по член 11 от Базелската конвенция, поради което може да не е необходимо тя да бъде спомената в настоящото решение на Съвета.

                     (11)

                        Вж. бележка под линия 10.

    ---documentbreak---

               ЕВРОПЕЙСКА КОМИСИЯ
            Брюксел, 7.8.2020
            COM(2020) 362 final
            ПРИЛОЖЕНИЕ
            към
            Предложение за Решение на Съвета
            за представяне от името на Европейския съюз на предложения за изменение на приложение IV към Базелската конвенция за контрол на трансграничното движение на опасни отпадъци и тяхното обезвреждане в рамките на 15-ото заседание на Конференцията на страните и относно позицията на Европейския съюз по внесените от други страни предложения за изменение на приложение IV и на други приложения

               ПРИЛОЖЕНИЕ

               Предложение на ЕС за изменения на приложение IV към Базелската конвенция (предложение за нов текст на приложение IV):

               Приложение IV
                  1

               Операции по обезвреждане

               Съществуват две категории операции по обезвреждане — операции по оползотворяване и операции, които не водят до възможност за оползотворяване. Раздел А обхваща операциите, които не водят до възможност за оползотворяване, а раздел B — операциите по оползотворяване.

               Настоящото приложение обхваща операциите по обезвреждане, включително междинните операции.

               Настоящото приложение обхваща всички операции по обезвреждане, независимо от техния правен статут и дали се считат за екологосъобразни.

               A.
                     Операции, които не водят до възможност за оползотворяване

               „Операция, която не води до възможност за оползотворяване“ е дейност, която не е операция по оползотворяване, дори когато нейна вторична последица води до възстановяване на вещества или енергия.

               D*1
                     Съхраняване в надземно депо, изолирано от околната среда

               D*2
                     Събиране в повърхностни водоеми (например поставяне на течности или утайки в шахти, хвостохранилища или шламохранилища)

               D*3
                     Депониране на земя, различно от депонирането по D*1 и D*2 (например постоянно надземно съхранение)

               D*4
                     Постоянно подземно съхранение (например разполагане на контейнери в мина)

               D*5
                     Депониране в земя, различно от депонирането по D*4 (например инжектиране в кладенци, солни находища или естествени хранилища)

               D*6
                     Третиране в почва in situ (например биоразграждане или химическо третиране в почвата)

               D*7
                     Изхвърляне във водоеми, с изключение на морета и океани

               D*8
                     Изхвърляне в морета и океани, включително заравяне под морското дъно

               D*9
                     Изхвърляне в атмосферата (например изпускане на сгъстени или втечнени газове)

               D*10
                     Термично третиране, различно от третирането по позиция R*5 от раздел B (например изгаряне)

               D*11
                     Операции по окончателно обезвреждане, различно от обезвреждането по D*1—D*10

               D*12
                     Биологично третиране преди преминаване към която и да е от операциите, посочени в раздел А

               D*13
                     Физико-механично третиране (например изпаряване, изсушаване), физикохимично третиране (например екстракция с разтворител), химично третиране (например неутрализация, утаяване) или имобилизиране (например стабилизиране, втвърдяване) преди преминаване към която и да е от операциите, посочени в раздел А

               D*14
                     Механично третиране, различно от третирането по D*15 (например разглобяване, сортиране, трошене, уплътняване, пелетизиране, раздробяване, кондициониране, разделяне), преди преминаване към която и да е от операциите, посочени в раздел А

               D*15     Смесване, включително размесване, преди преминаване към която и да е от операциите, посочени в раздел А

               D*16     Преопаковане преди преминаване към която и да е от операциите, посочени в раздел А

               D*17
                     Друго третиране, различно от третирането по D*12—D*16, преди преминаване към която и да е от операциите, посочени в раздел А

               D*18
                     Временно складиране преди извършване на която и да е от операциите, посочени в раздел А

               B.
                     Операции по оползотворяване

               „Операция по оползотворяване“ означава дейност, която има като основен резултат използването на отпадъци за полезна цел чрез замяна на други материали, които иначе биха били използвани за изпълнението на конкретна функция, или подготовката на отпадъците да изпълняват тази функция в производствено предприятие или в икономиката като цяло.

               R*1
                     Подготовка за повторна употреба (например проверка, почистване, поправка, обновяване)

               R*2
                     Рециклиране на органични вещества

               R*3
                     Рециклиране на метали и метални съединения

               R*4
                     Рециклиране на други неорганични материали

               R*5
                     Термично третиране, насочено предимно към генериране на енергия

               R*6
                     Оползотворяване, различно от оползотворяването по R*1—R*5

               R*7
                     Биологично третиране преди преминаване към която и да е от операциите, посочени в раздел B

               R*8
                     Физико-механично третиране (например изпаряване, изсушаване), физикохимично третиране (например екстракция с разтворител) или химично третиране (например неутрализация, утаяване)  преди преминаване към която и да е от операциите, посочени в раздел B

               R*9
                     Механично третиране, различно от третирането по R*10 (например разглобяване, сортиране, трошене, уплътняване, пелетизиране, раздробяване, кондициониране, разделяне), преди преминаване към която и да е от операциите, посочени в раздел B

               R*10     Смесване, включително размесване, преди преминаване към която и да е от операциите, посочени в раздел B

               R*11     Преопаковане преди преминаване към която и да е от операциите, посочени в раздел B

               R*12
                     Друго третиране, различно от третирането по R*7—R*9, преди преминаване към която и да е от операциите, посочени в раздел B

               R*13
                     Временно складиране преди извършване на която и да е от операциите, посочени в раздел B

                     (1)

                        Измененията на настоящото приложение влизат в сила от [дата, която настъпва две години след приемането от Конференцията на страните]; звездичките няма да се използват от [дата, която настъпва четири години след приемането от Конференцията на страните].


               ЕВРОПЕЙСКА КОМИСИЯ
            Брюксел, 13.8.2020
            COM(2020) 367 final
            2020/0170(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Съвместния комитет на ЕИП във връзка с изменение на Протокол 31 към Споразумението за ЕИП относно сътрудничеството в специфични области извън четирите свободи (бюджетен ред 12.02.01 — Финансови услуги)
            (текст от значение за ЕИП)

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

                  За да осигури необходимата правна сигурност и хомогенност на вътрешния пазар, Съвместният комитет на ЕИП следва да включва всички релевантни законодателни актове на ЕС в Споразумението за ЕИП във възможно най-кратък срок след тяхното приемане, както и да дава възможност за участие на членуващите в ЕИП държави от ЕАСТ в дейностите и програмите на ЕС от значение за ЕИП.

                  С проекта на решение на Съвместния комитет на ЕИП (приложен към предложението за решение на Съвета) се цели да се измени Протокол 31 към Споразумението за ЕИП относно сътрудничеството в специфични области извън четирите свободи. Това е необходимо, за да се позволи на членуващите в ЕИП държави от ЕАСТ да участват в програми и действия на Съюза, финансирани със средства от европейски бюджетни редове. В конкретния случай целта на настоящото изменение е да се позволи на членуващите в ЕИП държави от ЕАСТ (Норвегия, Исландия и Лихтенщайн) да участват в действия на Съюза, свързани с бюджетен ред 12 02 01 „Осъществяване и развитие на единния пазар на финансови услуги“, вписани в общия бюджет на Европейския съюз за финансовата 2020 година.

               •Съгласуваност с действащите разпоредби в тази област на политиката

                  Приложеният проект на решение на Съвместния комитет е в пълно съответствие с целта на Споразумението за ЕИП да подпомага постоянното и балансирано укрепване на търговските и икономическите отношения между договарящите се страни при еднакви условия на конкуренция и при спазване на едни и същи правила с оглед да се създаде хомогенно Европейско икономическо пространство.

               •Съгласуваност с други политики на Съюза

                  Решението на Съвместния комитет е също така в съответствие с други политики на Съюза, по-специално с цел да се защити хомогенността на вътрешния пазар на ЕС.

               2.ПРАВНО ОСНОВАНИЕ, СУБИСИДИАРНОСТ И ПРОПОРЦИОНАЛНОСТ

               •Правно основание

                  Материалноправното основание за настоящото предложение на Съвета е член 114 от Договора за функционирането на Европейския съюз във връзка с член 218, параграф 9 от него.

                  Процесуалноправното основание е член 1, параграф 3 от Регламент (ЕО) № 2894/94 на Съвета относно условията за прилагане на Споразумението за ЕИП, съгласно който Съветът определя въз основа на предложение на Комисията позицията, която трябва да се заеме от името на Съюза по отношение на подобни решения.

               •Субсидиарност (при неизключителна компетентност)

                  Предложението е в съответствие с принципа на субсидиарност по следните причини:

                  Целта на настоящото предложение, а именно да се гарантира хомогенността на вътрешния пазар, не може да бъде постигната в достатъчна степен от държавите членки и следователно може, с оглед на въздействието, да бъде постигната по-добре на равнището на Съюза.

               •Пропорционалност

                  В съответствие с принципа на пропорционалност предложението не надхвърля необходимото за постигането на целта му — да се гарантира хомогенността на вътрешния пазар.

               •Избор на инструмент

                  В съответствие с член 98 от Споразумението за ЕИП избраният инструмент е решение на Съвместния комитет на ЕИП. Съвместният комитет на ЕИП осигурява ефективното изпълнение и функциониране на Споразумението за ЕИП. За тази цел той взема решения в случаите, предвидени в това споразумение.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО

                  Не се прилага.

               4.ОТРАЖЕНИЕ ВЪРХУ БЮДЖЕТА

                  Членуващите в ЕИП държави от ЕАСТ следва да участват финансово в бюджета на Съюза, бюджетен ред 12 02 01 „Осъществяване и развитие на единния пазар на финансови услуги“. Точният размер на участието им ще бъде определен в съответствие с разпоредбите на Споразумението за ЕИП, след като настоящият проект на решение на Съвета бъде приет.

               5.ДРУГИ ЕЛЕМЕНТИ

               •Планове за изпълнение и механизъм за наблюдение, оценка и докладване

                  В съответствие с бюджетната политика на ЕС всяко участие в дейност на ЕС може да бъде осъществено само след като бъде изплатена съответната сума за финансово участие. В съответствие с Протокол 32 към Споразумението за ЕИП обаче сумата за годишното финансово участие на членуващите в ЕИП държави от ЕАСТ се изплаща всяка година до 31 август след поканата от ЕС за внасяне на средства, изготвена от Европейската комисия и представена на членуващите в ЕИП държави от ЕАСТ до 15 август.

                  Ето защо, за да се покрие периодът между януари и август, проектът на решение на Съвместния комитет следва да се прилага с обратно действие от януари. По този начин се осигурява непрекъснатост на сътрудничеството през цялата календарна година, както е предвидено в Споразумението за ЕИП.

                  Обратното действие не засяга правата и задълженията на съответните лица и е в съответствие с принципа на оправданите правни очаквания.

               2020/0170 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Съвместния комитет на ЕИП във връзка с изменение на Протокол 31 към Споразумението за ЕИП относно сътрудничеството в специфични области извън четирите свободи

                  (бюджетен ред 12.02.01 — Финансови услуги)

               (текст от значение за ЕИП)

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 114 във връзка с член 218, параграф 9 от него,

               като взе предвид Регламент (ЕО) № 2894/94 на Съвета от 28 ноември 1994 г. относно условията за прилагане на Споразумението за Европейското икономическо пространство
                  1
               , и по-специално член 1, параграф 3 от него,

               като взе предвид предложението на Европейската комисия,

               като има предвид, че:

               (1)Споразумението за Европейското икономическо пространство
                  2
                („Споразумението за ЕИП“) влезе в сила на 1 януари 1994 г.

               (2)Съгласно член 98 от Споразумението за ЕИП Съвместният комитет на ЕИП може да реши да измени, inter alia, Протокол 31 към Споразумението за ЕИП.

               (3)Протокол 31 към Споразумението за ЕИП съдържа разпоредби относно сътрудничеството в специфични области извън четирите свободи.

               (4)Целесъобразно е да се продължи сътрудничеството между договарящите се страни по Споразумението за ЕИП по отношение на дейности на Съюза, финансирани от общия бюджет на Европейския съюз и свързани с финансовите услуги.

               (5)Поради това Протокол 31 към Споразумението за ЕИП следва да бъде изменен, за да може това разширено сътрудничество да продължи и след 31 декември 2019 г.

               (6)Позицията на Съюза в рамките на Съвместния комитет на ЕИП следва да се основава на приложения проект на решение,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в рамките на Съвместния комитет на ЕИП във връзка с предложеното изменение на Протокол 31 към Споразумението за ЕИП относно сътрудничеството в специфични области извън четирите свободи, се основава на проекта на решение на Съвместния комитет на ЕИП, приложен към настоящото решение.

               Член 2

               Настоящото решение влиза в сила в деня на приемането му.

               Съставено в Брюксел на […] година.

                     За Съвета

                     Председател

                     (1)

                        OВ L 305, 30.11.1994 г., стр. 6

                     (2)

                        ОВ L 1, 3.1.1994 г., стр. 3

    ---documentbreak---

               ЕВРОПЕЙСКА КОМИСИЯ
            Брюксел, 13.8.2020
            COM(2020) 367 final
            ПРИЛОЖЕНИЕ
            към
            Предложение за решение на Съвета
            относно позицията, която трябва да се заеме от името на Европейския съюз в рамките на Съвместния комитет на ЕИП във връзка с изменение на Протокол 31 към Споразумението за ЕИП относно сътрудничеството в специфични области извън четирите свободи(бюджетен ред 12.02.01 — Финансови услуги)

               ПРИЛОЖЕНИЕ

               РЕШЕНИЕ НА СЪВМЕСТНИЯ КОМИТЕТ НА ЕИП

               № […]

               oт […] година

               за изменение на Протокол 31 към Споразумението за ЕИП
               относно сътрудничеството в специфични области извън четирите свободи

               СЪВМЕСТНИЯТ КОМИТЕТ НА ЕИП,

               като взе предвид Споразумението за Европейското икономическо пространство („Споразумението за ЕИП“), и по-специално членове 86 и 98 от него,

               като има предвид, че:

               (1)Целесъобразно е да се продължи сътрудничеството между договарящите се страни по Споразумението за ЕИП по отношение на дейности на Съюза, финансирани от общия бюджет на Съюза и свързани с осъществяването и развитието на единния пазар на финансови услуги.

               (2)Поради това Протокол 31 към Споразумението за ЕИП следва да се измени, за да се даде възможност това разширено сътрудничество да започне от 1 януари 2020 г.,

               ПРИЕ НАСТОЯЩОТО РЕШЕНИЕ:

               Член 1

               В член 7, параграф 11 от Протокол 31 към Споразумението за ЕИП думите „и 2019 г.“ се заменят с думите „, 2019 г. и 2020 г.“.

               Член 2

               Настоящото решение влиза в сила в деня след внасянето на последната нотификация, предвидена в член 103, параграф 1 от Споразумението за ЕИП.

               То се прилага от 1 януари 2020 г.

               Член 3

               Настоящото решение се публикува в раздела за ЕИП и в притурката за ЕИП към Официален вестник на Европейския съюз.

               Съставено в Брюксел на […] година.

                  За Съвместния комитет на ЕИП

                  Председател

                  Секретари

                  на Съвместния комитет на ЕИП